OpenLLM-France/wikimedia huggingface dataset:
# Euribia

Greziar mitologian, Euribia (antzinako grezieraz Εὐρύβια Eurúbia edo jonieraz Εὐρύβιη Eurúbiê. "indarkeria zabala", εὐρύς eurúsetik, "handia", "zabala" eta βία bíatik, "indarra", "indarkeria"), pontide bat da, Gea eta Pontoren alaba.
Jatorrizko itsas jainkosa txiki bat zen (Nereo, Taumante, Fortzis eta Zetorekin batera), Poseidonen agindupean. Batzuetan, (inongo fundamenturik gabe), titanidetzat hartzen da, Krio titanaren emaztea izateagatik, honekin, Palante, Astreo eta Persesen ama izan zelarik. Berari buruz, harrizko bihotz bat zuela esaten zen.

## Izen bereko beste pertsonaia batzuk

* Tespioren alaba bat
* Amazonetako bat.

## Kanpo estekak

* Datuak: Q506285
# Euribor

Euriborra edo Euro Interbank Offered Rate, eguneroko erreferentzia tasa da, Europar Ekonomia eta Diru Batasuneko 57 bankuk elkarri salerositako maileguetan ezarritako batez besteko interes-tasan oinarritutakoa. Tasa horrek, mugaegun desberdinak ditu: laburrena, egun batekoa, eta luzeena, urtebetekoa. Normalean, epemuga zenbat eta laburragoa izan, baxuagoa izaten da euriborraren balioa.
Euriborra euroa txanpon ofiziala duten herrialdeetako mailegu eta hipoteken balioa ezartzeko erabiltzen da.
2014ko abenduaren 28an jakin zenez, Euriborrak % 0,328an amaituko zuen urtea. Euriborrak beste minimo historiko bat markatuko zuen eta jaitsiera horri esker, hipoteken kuotak hilean 14 euro merkatuko ziren, batez beste.

## Ikus, gainera

* Mibor

## Erreferentziak

* ↑ «Euriborrak % 0,328an amaituko du urtea», EiTB, 2014-12-28

## Kanpo estekak

* Datuak: Q648194
* Multimedia: Euribor / Q648194
# Eurikor

Eurikor (orduko grafiaz Eouricor, frantsesez Pluviôse) errepublikar egutegiko bosgarren hila da.
Gregoriotar egutegira ekarrita, urtarrilaren 20tik otsailaren 18ra irauten du gutxi gorabehera, urtearen arabera. Aquarius zeinuaren aldiarekin ia bat dator.
Jatorrian «sarri izaten diren euritik dator, gehienbat urtarriletik otsailera izaten baita», egutegia taxutzeko batzordearen izenean biltzar nazionalari Fabre d'Églantinek aurkeztutako txostenean ageri denez. Euri garai hori, ordea, Frantzian izaten da gehienbat urte sasoi horretan, eta errepublikar egutegia unibertsala izatea lortzeko asmoaren aurka doa hori.

## Kanpo estekak

* Datuak: Q837271
# Euridize Egiptokoa

Euridize (antzinako grezieraz: Eυρυδικη) Egiptoko erregina izan zen.
Ptolomeo I.a Soterren bigarren emaztea izan zen, baita Ptolomeo Zerauno eta Meleagro I.a Mazedoniakoaren ama, hauek, Mazedoniako ondorengo erregeak izango zirelarik.
Antipatro diadoko eta Mazedoniako erregeordearen alaba zen. Ptolomeo I.a Berenize I.arekin ezkondu zenean, bere semeak tronurako oinordekotzatik kenduak izan ziren, eta Miletora joan zen. Ptolomeo Zerauno eta Meleagroz gain, Ptolomeo I.arekin beste seme bat ere izan zuen, honen izena ezagutzen ez dena, baita bi alaba ere: Lisandra, Lisimako Traziakoaren seme zen Agatoklesekin ezkondu zena, eta Ptolemaida, Demetrio Poliorzetesekin ezkondu zena.
# Euriko

Euriko (gotikoz: Aiwareiks; c. 440-484) bisigodoen erregea izan zen (bere anaia Teodoriko II.a hil ondoren) 466tik 484 arte. Teodoriko I.aren semea zen eta bere anaia Alariko II.a izan zen bere ondorengoa. Ragnagildarekin ezkondu zen, Meroveo frankoen erregearen ustezko alaba.
Eurikoren erregealdia, Erromatar Inperioaren mendebaldeko zatiaren gainbeheraren amaieran izan zen, Romulo Augustulo azken enperadorea tronutik kendua izan zenean, 476an. Bisigodoek foedus bat sinatu zuten Erromarekin 418an, honi dagokionez, Inperioaren federatu bihurtu zirelarik, eta Galiaren hegoaldean ezartzen utzi zitzaien. Errege honek, bisigodoen erresuma independente bihurtu zuen, aurreko mendekotasuna ezeztatuz.
Galia eta Hispaniako lurralde ezberdinak bereganatu zituen. Galian, franko eta saxoien aurka borrokatu zuen. Une horretan, bere erresuma izan zen Europako erresumarik boteretsuena, baita eragin gehien zuena ere. Bere gortea Tolosan zegoen, nominalki, baina, Arlesen. Gaur egun hiriburutzat hartzen denaren maila, batez ere Tolosak izan zuen. Espainiar historiografiak Tolosako Erresuma bezala aipatzen du, eta Iberiar Penintsularen lurralde handi bat hartzen zuen, (Galizia aldea izan ezik, sueboek kontrolatzen zutena), eta Rhinetik mendebaldera eta Loiratik hegoaldera zegoen Galiaren zati handi bat.
Talentu politiko handia erakutsi zuen erregea izan zen. Zuzenbide bisigodoaren gorputz legal bat argitaratu zuen, Codex Euricianus edo Eurikoren Kodea. Arriano sutsua ere izan zen.

## Erreferentziak

* ↑ Euskaltzaindia. (PDF) 180. arauaː Goi Erdi Aroko pertsona-izenak. Germaniar jatorriko pertsona-izenak. .
* Datuak: Q217620
* Multimedia: Eurico / Q217620
# Euridize (opera)

Euridize, Jacopo Peri musikagilea eta Ottavio Rinuccini olerkariak enkarguz, eta 1600en Florentzian ospatutako Henrike IV.a Frantziakoa eta Maria Mediciren ezkontza zela eta, konposatu zuten opera pastoral bat da.
Batzuen arabera, gaurdaino bere musika osoki iritsi zaigun lehenbiziko opera da, 1597-1598 artean Florentzian Dafne opera errepresentatu zen arren, haren libretoa tea musikaren zati batzuk bakarrik iritsi baitira.

## Kanpo estekak

* Datuak: Q748501
* Multimedia: Euridice (Peri) / Q748501
# Eurialo (gaztelua)

Eurialo (antzinako grezieraz: Εὐρύαλος, Euryalos) Epipoletan kokaturiko Sirakusako gotorleku bat zen. Honen hondakinek oraindik diraute. Epipolak ordokia estutzen da istmo mehe bat osatu arte. Itxura honek tokiari Eurialo izena eman zion, hau da “iltze zabala”. Dionisio I.ak agindu zuen lehenengo gotorlekua eraikitzea, oraindik ere Eurialo gaztelua izenarekin ezagutzen dena. Gotorleku honen hondarrak Hieron II.aren garaikoak dira. Honek Arkimedesen iradokizun teknikoak gauzatu zituen. Horiek ziren heldu zaizkigun defentsarako lan konplexuenak. Instalazio horiek poliorzetika helenistikoaren estadiorik aurreratuena da, zeinak Filon Bizantziokoari esker ezagutzen ditugun, Arkimedesen garaikidea zen idazle bat. Gotorlekuaren aurrean hiru lubanarro zeuden. Hauen jarraian, harlanduzko hiru pila handiek zubiari eusten zioten, korridore batek erdiko bastioiari lotzen zuena. Erdiguneko bastioia hiruangeluzko fatxada batez eraikita zegoen. Geroago, honen lekuan bost dorre eraiki ziren balistak kokatzeko. Atea hiru murru-aurrekin babestuta zegoen. Guneko atala erakin irregular bat zen eta honen ostean, beste trapezoidal-sektore bat, baliteke kuartelak izatea. Hasieran, sarrera hirukoitza zen baina beranduago erdiko atea ixtean bikoitza bilakatu zen. Hiru zeharkako harresi eraiki ziren sarrerako bidea bihurria egiteko. Atearen hegoaldean beste gotorleku trapezoidal bat dago, dorre erraldoi batekin. Indusketei esker pentsatzen da katapulta handi bat zegoela, errailen gainean gurpilen bidez mugiturik. Eurialo gotorlekuak galeriak eta igarobideak zituen defendatzaileak alde batetik bestera joateko, kanpotik ikusiak izan gabe. Eraikuntzaren azken fasea (kanpoko lubanarroa, erdiko lubanarroa eta haren galeria, eta tunela erdiko lubanarroaren galeria eta ateko patio-aurrea komunikatzen zuena) bukatu gabe gelditu zen, beraz, Marko Klaudio Martzelok Sirakusa konkistatu (K.a. 211) baino lehenagokoa da.

## Oharrak

* ↑ Hiriak setiatzeko teknika

## Kanpo estekak

* (Ingelesez) Syracuse and the Rocky Necropolis of Pantalica
* Datuak: Q538394
* Multimedia: Castello Eurialo (Syracuse) / Q538394
# Euridize

Euridize, (grezieraz Ευρυδίκη) greziar mitologian, Traziako ninfa auloniade bat zen. Egun batean, Orfeok ezagutu eta elkar maitemindu ziren. Euridize eta Orfeoren arteko ezkontza egunean, Aristeo neska bahitzen saiatzen da, Orfeoren arerioa zen artzain bat. Euridizek ihes egiten du, baina, korrikan doala, oharkabean, sugegorri bat zapaltzen du, eta honek, oinean horzka egiten dio, Euridize hilez.
Orfeok, desesperaturik, Hadesera jaistea erabakitzen du, bere maitearen bila. Iristerakoan, Karonteri, bere txalupan, Estigia aintziraren beste aldera eramateko eskatzen dio, baina Karontek, ezezkoa ematen dio. Orfeo, bere lira jotzen hasten da, txaluparia liluratuz, nork, azkenean, beste ertzera eramatea onartzen duen. Modu berean konbentzitzen du Hadeseko zaindaria den Zerbero zakurra, ateak ireki diezazkion. Jada Hades jainkoaren aurrean, honi, bere maiteagatik erregutzen dio, eta honek ere, Orfeoren lirak liluraturik, onartu egiten du, baina baldintza batekin: Orfeok ez du Euridizeren aurpegia ikusi behar Infernutik irten arte.
Orfeok Hades osoa zeharkatzen du bere irteera bidaian, baina, azken atera iristear zegoela, bere egonezina baretu ezinik, bere burua biratzen du, Euridizeren aurpegia ikusteko. Une horretan, Orfeok Euridize betirako galtzen du, eta berriz itzal bihurtua da neska, Orfeo, infernutik kanporatua den bitartean, betirako, bere maiteagandik banandua geratuz.
Orfeo eta Euridizeren istorioa, zenbait operen argumentua da, Jacopo Perik 1600ean idatzitako Euridize, Claudio Monteverdik 1609an idatzitako Orfeo eta Christophe Willibald Gluckek 1762an idatzitako Orfeo eta Euridize operena horien artean.

## Izen bereko beste pertsonaia batzuk

* Euridize, Iloren emaztearen eta Laomedonteren amaren izena ere bazen, biak Troiako erregeak.
* Euridize, Tebaseko errege zen Kreonteren emaztearen izena ere bazen. Bere seme Hemonek bere buruaz beste egin zuela jakin zuenean, bere buruaz beste egin zuen.
* Iturri batzuek, Euridize izena, Eneasen emazteari ere ematen diote
* Euridize, iturri batzuek, Nestorren emazteari ematen dioten izena ere bada.
* Euridize, Athenaren zalduna den Lira konstelazioko Orfeoren maitea ere bada Saint Seiya edo Zodiakoko Zaldunak izeneko animean.

## Erreferentziak

* ↑ Euskaltzaindiaren 82. araua: Grezia eta Erromako pertsonaia mitologikoak

## Kanpo estekak

* Datuak: Q208588
* Multimedia: Eurydice / Q208588
# Ernesto Hoffmeyer

Ernesto Hoffmeyer Zubeldia (Bilbo, 1844 – 1913) bizkaitar ingeniaria izan zen. Haren obra gehiena Bilbon dago.
1867an bide-ingeniaritzarako ikasketak amaitu ondoren, Bilboko Udalean ingeniaritzako udal-saila antolatu zuen, eta 1905etik 1908ra Bizkaiko Herri Lanen buru izan zen. Bilbo urez hornitzeko lehen proiektu garrantzitsuaren egilea izan zen, 1879 eta 1886 artean garatua. Gizarte arloan, 1888-1889 biurtekoan, Sociedad Bilbaína elkarteko lehendakaria izan zen.
Orduko zubietako biren egilea izan zen: San Antongo zubi berria (1877, Pablo Alzolarekin elkarlanean eta gerra zibilaren amaieran berreraikia); eta Mesedeetakoa (1887), Gerra Zibilean suntsitua, 1937an.

## Erreferentziak

* ↑ Idoia ESTORNÉS ZUBIZARRETA. «Ernesto Hoffmeyer» Auñamendi Eusko Entziklopedia. .
* ↑ «Ernesto Hoffmeyer» Bilbaopedia. .
* ↑ Mujika, Jon. (2020/07/18). «Ernesto Hoffmeyer, uno de los padres del Bilbao ensanchado» Deia.
* Datuak: Q102181793
# Ernesto II.a Saxonia-Coburg eta Gothakoa

Ernesto II.a (Ernst August Karl Johann Leopold Alexander Eduard; Ehrenburg jauregia, Coburg, 1818ko ekainaren 21a - Reinhardsbrunn gaztelua, Friedrichroda, 1893ko abuztuaren 22a) Saxonia-Coburg eta Gothako duke subiranoa izan zen 1844tik hil zen arte.
Ernesto IIIa. Saxonia-Coburg-Saalfeld eta Luisa Saxe-Gotha-Altenburgekoaren semea izan zen. Alberto Saxonia-Coburg eta Gothakoaren anaia nagusia izan zen. 1842an Alexandrina Badengoarekin ezkondu zen eta ez zuten seme-alabarik izan.
1844an aitaren oinordekoa izan zen dukerrian eta 1848an Greziako errege izateari uko egin zion. Germaniar Konfederazioa babestu zuen Danimarkaren aurkako gerran, eta esku-hartze erabakigarria izan zuen 1849ko Eckernfördeko guduan. Alemaniaren bateratzearen aldekoa izan zen, eta Prusia kontserbadorea babestu zuen Austria-Prusia Gerran eta Frantzia-Prusia gerran.
Bere oinordekoa Alfredo iloba izan zen, bere anaia Albertoren semea.
* Datuak: Q213630
* Multimedia: Ernst II, Duke of Saxe-Coburg and Gotha / Q213630
# Ernesto Erkoreka plaza

Ernesto Erkoreka plaza :
| Bilbo, Zazpikaleak ||
| Ernesto Erkoreka plazaren irudia. ||
| Herrialdea Probintzia Udalerria | Euskal Herria Bizkaia Bilbo |
| Bilbo erdigunea Ernesto Erkoreka plaza Ernesto Erkoreka plaza Ernesto Erkoreka plaza ||
| Koordenatuak: | 43°15′49.16″N 2°55′23.56″W﻿ / ﻿43.2636556°N 2.9232111°W﻿ / 43.2636556; -2.9232111 |
Ernesto Erkoreka plaza Bizkaiko Bilbo hiriburuan dagoen plaza bat da. Bilboko udaletxearen alboan dago, Campo de Volantín pasealekua, Udaletxeko zubia, Sendeja kalea eta Zumalakarregi hiribidearen arteko elkargunean.
Ernesto Erkoreka bilboko alkatea eta errepublikar politikaria zenaren omenezko izena darama.

## Eraikin nabarmenak eta eskulturak

Plaza honetan honetan hainbat eraikin nabarmen daude, tartean Bilboko udaletxea eta Udaletxeko zubia, bai eta eskulturak ere, esate baterako, Jorge Oteizaren Esferaren Desokupazioaren aldaera oboidea edota Beteluriko bankua, eta Bilboko bandera.
* Bilboko udaletxea.
* Udaletxeko zubia.
* Esferaren desokupazioaren oboide aldaera (Jorge Oteiza)
* Bilboko udaletxea.
* Udaletxeko zubia.
* Bilboko bandera.
* Esferaren desokupazioaren oboide aldaera

## Garraiobidea

* Abandoko geltokia, Bilboko Metroa, Buenos Aires kalea jarraitu ezkero.
* Pío Baroja geltokia, Bilboko tranbia, Udaletxeko zubia igaro ezkero.
* Bilbobus eta Bizkaibus zerbitzuen geltokia Bilboko udaletxearen parean.

## Erreferentziak

* ↑ Beteluriko bankua. Bilbaoescultural.net

## Kanpo estekak

* Datuak: Q20894952
* Multimedia: Plaza Ernesto Erkoreka / Q20894952
# Ernesto Ladrón de Guevara

Ernesto Ladrón de Guevara López de Arbina (Durruma, Donemiliaga, Araba, 1950eko abenduaren 30a) politikaria da. Desagertutako Unidad Alavesako alderdikidea izan zen, eta talde harekin hala Eusko Legebiltzarrean nola Arabako Batzar Nagusietan (2003-2007) jardun zuen. Aurretik PSEn ibilitakoa da, eta Ermuko Foroan sorreratik ibili da kide moduan, eta 2005ean elkartearen idazkari bihurtu zen.
Filosofian eta Hezkuntzako Zientzietako lizentzia eskuratu zuen eta Maisutzako diploma, Pedagogia Terapeutikoan espezializatua. Educación y Nacionalismo izeneko liburua argitaratu zuen, besteak beste.
2006ko azaroan saiatu zen Euskadin Innovación Democrática izeneko alderdia sustatzen, José María Montotok Madrilen sortutakoa.

## Erreferentziak

* ↑ (Gaztelaniaz) «Un ex dirigente de Unidad Alavesa promueve un nuevo partido», El País, 2007-01-24.

## Kanpo estekak

* Datuak: Q8777375
# Ernesto Gasco

Ernesto José Gasco Gonzalo (Donostia, 1963ko uztailaren 24a) Euskal Herriko politikaria da, PSE-EE alderdikoa. Geografia eta Historian lizentziatua, 1995 urtetik Donostiako zinegotzi da; 1995-1999 bitartean, Gazteria eta Lankidetza eta 1999tik Udaltzaingo eta Mugikortasuneko ordezkaritzetako ardurak hartu zituen. 2008ko Espainiako hauteskunde orokorretan diputatu izendatu zuten. 2009ko Eusko Legebiltzarrerako hauteskundeen ondorioz osaturiko PSE-EEko gobernuan, garraioetarako kontseilariorde izendatu zuten. Bere homosexualitatea aldarrikatu eta gayen eskubideak defendatzeagatik ezaguna da. Iñigo Alonsorekin ezkonduta dago eta harekin Euskal Erkidego Autonomoko lehenengo izatezko bikotea osatu zuen, Odón Elorza alkateak egina. Nepotismoaren ondorioz, bere ezkontidea Eusko Jaurlaritzako goi-karguetarako eta bere lagun bat Trenbidearen Euskal Museoko zuzendari jartzea leporatu zaizkio.

## Erreferentziak

* ↑ (Gaztelaniaz) Acusan a Gasco de colocar a una amiga al frente del Museo Vasco del Ferrocarril, 2011-09-24.
https://archive.today/20120707221227/http://www.deia.com/2011/09/24/sociedad/euskadi/acusan-a-gasco-de-colocar-a-una-amiga-al-frente-del-museo-vasco-del-ferrocarril#selection-409.0-409.79
* Datuak: Q8777371
# Emakume Sortzaile eta Artisten Sarea

ESAS edo Emakume Sortzaile eta Artisten Sarea 2021eko Martxoaren 8an ezagutzera eman dute hedabideetan. Musika klasikoa ekimenaren erdigunea izanik, elkarte honen xedea izango da formatu desberdinetako kontzertu eta ekitaldiak ospatzea emakumezko musikariak ezagutzea emateko: instrumentistak, konpositoreak, zuzendariak...

## Historia

Ane Legarreta zuzendaria, Natalia Sanchez, Nekane Diaz eta Victoria Ladron emakumeek erreferenteak falta direlako animatu dira urrats hau ematera eta ESAS elkartea sortu dute hainbat emakume musikari profesionalekin batera: Emakume Sortzaile eta Artisten Sarea.
Hasiera batean musika klasikaren inguruan mugitzen den jendea bada ere, beste diziplina batzuekin ere harremanetan jartzeko asmoa dute. Bere partaideen artean Paula Olaz, Blanca García de Amézaga, Garazi Navas, Laida Otaduy eta Mirari Etxeberria ere aurkitzen dira.

## Erreferentziak

* 1 2 «ESAS elkartea sortu dute, emakume musikari profesionalen lana ikusarazteko» EITB Euskal Irrati Telebista 2021-03-08 (Noiz kontsultatua: 2021-03-08).
* 1 2 Portero, Andrés. (2021). «Mujeres artistas y creadoras se unen en ESAS» www.deia.eus (DEIA) (Noiz kontsultatua: 2021-03-08).

## Kanpo estekak

* Aldarriaren bideoa Youtuben: https://www.youtube.com/watch?v=8TiZFrNsO0Q
* ESAS elkartearen web orria: https://web.archive.org/web/20210321141202/https://esas.eus/
* ESAS elkartearen orria FaceBooken: https://www.facebook.com/somosesas
* Datuak: Q105826125
# Emakume Indigenaren Nazioarteko Eguna

Emakume Indigenaren Nazioarteko Eguna 1983an sortu zen Amerikako Erakunde eta Mugimenduen Bigarren Topaketan, emakume indigenenganako arreta, haien historia, egoera eta etorkizuna ardatz hartuta.

## Jatorria

Bartolina Sisa emakume buruzagi indigena aymarari omenaldia egiteko izendatu zuten eguna. 1782ko irailaren 5ean hil zuten, Espainiako koroaren aurkako matxinada indigena lideratu ondoren. Matxinada hark La Paz hiriaren setioa sortu zuen, 1781ean.

## Oroitzapena

Egun horretan, gizarte-erakundeak, nazioarteko erakundeak eta agintariak nabarmentzen dira emakume indigenen egungo bizi-baldintzetan, bai eta horiek gizartean gaur egun eta historia osoan duten ekarpenari buruzko informazioa ematen ere.

## Erreferentziak

* ↑ 1983: El Día Internacional de la Mujer Indígena se celebra por primera ocasión. 5 de junio de 2017.
* ↑ Saludo en el Día Internacional de la Mujer Indígena. .
* ↑ «Protagonismo de las mujeres indígenas en el Ecuador» El Tiempo 6 de septiembre de 2018.
* ↑ La confesión de la líder aymara de 1781. .
* ↑ Evo saluda la valentía de las mujeres indígenas campesinas en su día. 5 de septiembre de 2018.
* ↑ Fuentes, Fernando. (5 de septiembre de 2016). Día Internacional de la Mujer Indígena. .
* ↑ ¿Quién fue Bartolina Sisa, la mujer en cuyo honor se celebra el Día de la Mujer Indígena?. .
* ↑ [http://miradoriu.org/spip.php?article560 Día mundial de la MUJER INDÍGENA 5 de septiembre. Día internacional de la Mujer indígena.. ] 1 de septiembre de 2015.

## Ikus, gainera

* Emakumearen Nazioarteko Eguna
* Landa eremuko emakumeen eguna
* Emakume afrikarraren eguna
* Herri Indigenen Nazioarteko Eguna

## Kanpo estekak

* Txostena: reposit.cepal.org por Comisión Económica para América Latina y el Caribe (CEPAL), (2013). Emakume indigenak Latinoamerikan: giza eskubideen esparruko dinamika demografiko eta sozialak. Santiago, Txile: Nazio Batuak
* Datuak: Q56514878
# Emakume afrikarra

Emakume afrikarra (frantsesez: L'Africaine) bost aktotan banatutako grand opera bat da, Giacomo Meyerbeerren musika eta Eugène Scriberen libretoa duena. Vasco da Gamaren bizitzan oinarrituta, fikziozko gertaerak azaltzen ditu. 1865eko apirilaren 28an estreinatu zuten Parisko Opera antzokian.

## Pertsonaiak

| Pertsonaia | Tesitura | Estreinaren antzezle-zerrenda 1865-4-28 (zuzendaria: François George-Hainl) |
| Sélika, esklaboa | soprano | Marie Sasse |
| Vasco da Gama, itsaslaria | tenor | Emilio Naudin |
| Inès, Don Diegoren alaba | soprano | Marie Battu |
| Nélusko, esklaboa | baritono | Jean-Baptiste Faure |
| Don Pédro, errege-biltzarraren presidentea | baxu | Jules-Bernard Gaffiot |
| Don Diégo, almirantea | baxu | Armand Castelmary |
| Anna, Inèsan laguna | mezzo-soprano | Leonia Levielly |
| Don Alvaro, biltzarkidea | tenor | Victor Warot |
| Lisboako inkisidore handia | baxu | Joseph David |
| Brahmako apaiz gorena | baxu | Louis-Henri Obin |

## Erreferentziak

* ↑ EIMA: Eskola-liburuetako onomastikaren, gertaera historikoen eta artelanen izenak. Zerrendak
* ↑ Huebner, Steven. (1992). Africaine, L. in: Sadie. 1, 31 or..
* Datuak: Q784719
* Multimedia: L'Africaine / Q784719
# Emakume Pilotarien Elkartea

Emakume Pilotarien Elkartea (laburki, EPE) Hego Euskal Herriko 80 pilotari federatu inguru biltzen dituen elkartea da, palistek eta eskuzko pilotariek osatua. 2019ko ekainaren 29an sortu zen Azkoitian (Gipuzkoa), haren 1. batzarrean, helburua izanik emakume pilotariei ordu arte izan ez zuten bultzada ematea, tradizioz gizonezkotzat jo izan den pilota kirolean ere berdintasuna bilatuz. Proiektuaren epizentroa emakume pilotariak dira.
2016tik aurrera emakumeen esku pilotak hazkunde nabarmena izan zuen Euskal Herrian. Erakunde, enpresa eta komunikabideen babesari esker, emakumezkoen kirol hori indarrez gizarteratzen hasi zen, egitura oraindik ahula bazuen ere. Paletako jokamoldeak, nahiz eta bertako pilotariak munduko hoberenak izan, ez du lortu izan eskuzkoaren adinako oihartzunik, eta are gutxiago neska puntistek.

## Helburuak eta misioa

Elkartearen sorreran Azkoitian eman zen prentsaurreko jendetsuan, Patri Espinar eta Maider Mendizabal bozeramaileek adierazi zutenez, emakumeen pilota mundua arautu eta sustatu nahi dute, egituraketa ahula baitu. Gainera, protagonismoa eta ahots eman nahi diete emakumezko pilotariei, ordu arte bakarrik ikuskizunaren zati izan direlakoan.
Berdintasunaren bidea bultzatu nahi dute pilota munduan, jarduera eta egitura profesional batera iristeko helburuarekin. Bestalde, oso ezagunak ez diren pilota modalitateak sustatzea du, halaber, helburuen artean, hala nola ezer hormako gomazko paleta, edo trinketeko paleta argentinarra.

## Ekintzak

Askotariko herrietan emakume pilotarien pilota jaialdiak antolatzen ditu: paletakoak eta eskuzkoak. Aurrerago zesta ere sartzea ez dute baztertu. Elkarteak pilotarien formakuntzan pauso handiak ematea bilatzen du, teknifikazioak sortuz, neskak trebatuz eta prestakuntza egoki bat bilatuz.
Asmoen artean, elkarteak lehiaketa egutegi egoki bat lortzea aipatu du, federazioekin eta klubekin lankidetzan arituz eta erakunde publiko eta pribatuekin hitzarmenak sinatuz. Neskentzako eta ikasleentzako ereduak sortu nahi ditu eta, beraz, ikastetxeekin batera lan egin nahi du, hitzaldiak eta ikastaroak antolatuz.

## Erreferentziak

* 1 2 SL, TAI GABE DIGITALA. (2019-06-29). «Emakumen Pilota elkartea (EPE), emakumeen pilota era duinago eta justuagoan egituratzeko taldea sortu dute» naiz: (Noiz kontsultatua: 2020-12-06).
* ↑ «Emakume Pilotarien Elkartea jaio da, emakumeen pilota-mundua arautu eta sustatzeko asmoz» El Correo 2019-07-01 (Noiz kontsultatua: 2020-12-06).

## Kanpo estekak

* EPEren webgunea
* Datuak: Q97206452
# Emakume arabiarra (akuarela)

Emakume arabiarra (ingelesez: Arab Woman), John Singer Sargent artista estatubatuarraren XX. mende hasierako margolana da, 1905-1906 artean egina. Akuarelaz egina, lanak emakume arabiar baten erretratua jasotzen du. Pintura New Yorkeko Museo Metropolitanoaren bilduman dago.

## Historia

John Singer Sargent margolari estatubatuar ospetsuak bere bizitzan zehar Ekialde Hurbilera bi bidaia nabarmen egin zituen; lehenengo bidaia Greziara, Egiptora eta Turkiara izan zen 1890ean; bigarrena, berriz, Siria eta Palestinako otomandar probintzietara 1905ean egin zuen. Bidaia hauek Sargenti hainbat artelan sortzera bultzatu zioten.

## Deskribapena

Arab Woman Sargentek ekoiztu zuen Ekialde Hurbilean egindako bidaietako batean. Irudiak, akuarelaz eta gouachez egina, ehundutako paper zurian. Emakume musulman estali bat irudikatzen du niqāb zuria jantzita. Sargentek koadroan utzitako inskripzio baten arabera, obra osatu gabe dago.

## Erreferentziak

* ↑ https://www.metmuseum.org/art/collection/search/12031

## Kanpo estekak

* Datuak: Q19924008
* Multimedia: Arab Woman (Sargent) / Q19924008